গিলবার্ট অ্যাবট এ বেকেট
গিলবার্ট অ্যাবট এ বেকেট (Gilbert Abbott à Beckett) (৯ জানুয়ারি, ১৮১১ – ৩০ অগস্ট, ১৮৫৬) ইংরেজ কৌতুক-কাহিনী রচয়িতা (হিউমারিস্ট)। জন্ম লন্ডনে। এক প্রাচীন উইল্টশায়ার পরিবারের সন্তান (তার পরিবারবর্গ নিজেদের সেন্ট টমাস এ বেকেটের বংশধর বলে দাবি করত)। তিনি ওয়েস্টমিনিস্টার স্কুলে লেখাপড়া শেখেন এবং গ্রে’জ ইন-এর বারে ডাক পান। আইনজীবী হিসেবে এ বেকেট খ্যাতিমান ছিলেন। পাশাপাশি হাস্যরসাত্মক লেখালিখিতেও তার কম খ্যাতি ছিল না। মূলত পাঞ্চ পত্রিকায় তার লেখাগুলি বিশেষ প্রসিদ্ধি অর্জন করে। তিনি নিজে উক্ত পত্রিকার অন্যতম প্রতিষ্ঠাতা-সদস্য ছিলেন। তার দু’টি সফলতম বই দ্য কমিক হিস্ট্রি অফ ইংল্যান্ড (১৮৪৭) ও দ্য কমিক হিস্ট্রি অফ রোম অবশ্য পাঞ্চ-এ প্রকাশিত হয়নি। দু’টি বইতেই অলংকরণের কাজ করেছিলেন জন লিচ। এ বেকেট পঞ্চাশটিরও বেশি নাটক লিখেছিলেন।